Talgias chavriel en pasta da sfegliada

Da Markus Fischer

Talgias chavriel gustan spezialmain bain. Ellas pon vegnir servidas cun ina buna sosa da groma u simplamain vieutas en il paintg. Fitg bain gusta sa chapescha er ina sosa stgira da suvi che po vegnir preparada senza problems e ristgas sin basa d'in fond da selvaschina e d'ina boffa da coclas blauas da suvi. Empruvai!
Il recept dad oz è plitost convenziunal. Er el fa dentant plaschair a l'egl ed al magun.

Ingredienzas
- 4 strivlas pasta da sfegliada, gudagnadas d'ina pasta pronta
- da la grondezza d'ina lastra, faudadas duas giadas
- 1 mellen d'ov, levamain ensalà
- 8-12 talgias chavriel, total ca. 500g
- sal, paiver nair
- paintg da brassar
- 250g bulieus da guaud maschadads e magari era schampignuns, tagliads en finas flettas
- 1 pitschna tschagula manizzada
- 1 magiel vin alv
- 2 dl groma entira
- paiver da Cayenne, ervas frestgas da l'iert

Preparaziun
Tagliar 4 trianguls da la pasta da sfegliada. Repartir sin la pasta il mellen d'ov levamain ensalà e coier ella circa 15 min. en il furn prestgaudà sin 200°. Brassar entant las talgias da chavriel da domaduas varts ma be curt en il paintg da brassar fitg chaud, ensalar e paivrar las talgias e metter ellas en in plat cuvert da la vart. Pargialar en il rest dal grass da cuschinar las tschagulas ed aschuntar ils bulieus tagliads en finas flettas. Stizzar la tschagula ed ils bulieus cun il vin alv ed agiuntar la groma entira. Laschar coier en l'entir durant in pèr minutas. Cundir bain cun sal, paiver ed ina presa paiver da Cayenne ed agiuntar las ervas frestgas (peterschigl, tschagugliuns, timian, rosmarin). La pasta da sfegliada vegn partida orizontalmain. Drappar lasura las talgias chavriel e metter ellas sin in plat chaud, cumplettar il plat en moda pittoresca cun la sosa da groma e bulieus e cuvrir cun in chapitsch da pasta da sfegliada. Garnir la tratga cun ina pitschna tomata smesada ed in romin da rosmarin. Cun in ris ord l'aua u cun tartuffels brassads gusta las talgias spezialmain bain.